На основу члана 132. Закона о стечају („Службени гласник РС“ бр. 04/2009, 99/2011 - др. закон, 71/2012 - одлука УС, 83/2014, 113/2017, 44/2018 и 95/2018) и у складу са Правилником о утврђивању националних стандарда за управљање стечајном масом - Национални стандард број 5. - Национални стандард о начину и поступку уновчења имовине стечајног дужника („Службени гласник РС“ бр. 62/2018), Агенција за лиценцирање стечајних управника, у својству стечајног управника објављује

**ПОЗИВ ЗА** **ДОСТАВЉАЊЕ ПОНУДА**

**ЗА ВРШЕЊЕ ПРОЦЕНЕ ВРЕДНОСТИ ИМОВИНЕ СТЕЧАЈНОГ ДУЖНИКА**

**АД ФАБРИКА РЕЗНОГ АЛАТА - У СТЕЧАЈУ, ЧАЧАК**

Позивају се стручна лица да доставе своје понуде за вршење услугe процене вредности целокупне имовине стечајног дужника и процене вредности стечајног дужника као правног лица.

Утврђивање процењене вредности врши се у складу са Међународним стандардима финансијског извештавања.

Проценитељ ће такође:

* Израдити процену целисходности продаје стечајног дужника као правног лица, односно продају целокупне имовине (имовинских целина) стечајног дужника у односу на продају појединачне имовине стечајног дужника;
* Саставити и доставити правно мишљење у вези правног статуса имовине која је предмет процене на основу прибављене документације, све ближе описано у нацрту уговора;
* Учешће вредности процењене имовине која је предмет обезбеђења у односу на процену вредности правног лица (изражено у процентима);

Рок за израду процене је 60 дана од дана потписивања уговора о пружању услуга процене вредности.

Процена мора садржати:

1)      предмет процене односно списак имовине која је предмет процене и списак имовине која није предмет процене као и разлог изостављања из процене,

2)      детаљан опис и техничке каратеристике предмета процене,

3)      правно мишљење у вези правног статуса имовине која је предмет процене,

4)      дефиниције и опис метода процене,

5)      закључак о процењеној ликвидационој вредности имовине стечајног дужника,

6)      закључак о процењеној вредности стечајног дужника као правног лица,

7)      процену целисходности продаје стечајног дужника као правног лица, целокупне имовине или имовинске целине у односу на продају појединачне имовине стечајног дужника,

8)      списак имовине која је предмет обезбеђења потраживања разлучних и заложних поверилаца,

9)      учешће вредности процењене имовине која је предмет обезбеђења у односу на процену вредности правног лица (изражено у процентима),

10)  датум процене,

11)  списак и мишљење о имовинско – правној документацији на основу које је сачињена процена,

12)  доказ о оспособљености за обављање послова проценитеља а посебно за обављање послова процене непокретности у смислу Закона о проценитељима вредности непокретности (''Сл. гласник РС'', број 108/2016).

[Захтев за додатне информације, појашњења у вези са припремањем понуде као и нацрт уговора понуђачи могу да затраже од повереника стечајног управника повереника Предрага Рафаиловића из Крагујевца, ул. Милована Гушића бр. 38, преко телефона број 060-55-88-140 или путем e-mail адресе p.rafailovic@gmail.com.](mailto:Захтев за додатне информације, појашњења у вези са припремањем понуде као и нацрт уговора понуђачи могу да затраже од повереника стечајног управника повереника Предрага Рафаиловића из Крагујевца, ул. Милована Гушића бр. 38, преко телефона број 060-55-88-140 или путем e-mail адресе p.rafailovic@gmail.com. )

Понуда мора садржати:

1)      податке о стручним лицима којa ће вршити процену,

2)      висину накнаде за извршену процену са урачунатим ПДВ, уколико је понуђач у систему ПДВ-а,

3)      сагласност да се плаћање накнаде за извршену процену изврши по продаји имовине која је предмет продаје.

Понуду за учествовање може поднети сваки понуђач који испуњава услове у смислу квалификационих захтева, утврђене од стране стечајног управника, и то:

* да је регистрован за обављање одговарајуће делатности код надлежног органа;
* да му у року од 2 године пре достављања понуде није изречена правоснажна судска или управна мера забране обављања делатности која је предмет ове понуде;
* да располаже неопходним финансијским и пословним капацитетом, и то:

1. да у току 2020. године није имао пословни губитак;
2. да је током 2021. године био ликвидан;

* да располаже довољним кадровским и техничким капацитетом за вршење услуга из понуде:

1. да је за реализацију услуга из понуде предвидео чланове проценитељског тима који имају одговарајуће универзитетске квалификације у области економије, права, грађевинске струке, информатике и других инжењерских профила, те да имају искуства у пружању услуга наведених у понуди (приложити списак са задужењима и биографије кључног особља предложеног за спровођење услуга из понуде. Одвојено навести имена и референце ширег консултантског тима.);
2. да руководилац тимова за процену некретнина има одговарајућу лиценцу за вршење процене вредности непокретности издату у складу са Законом о проценитељима вредности непокретности („Службени гласник РС“, бр. 108/2016, 113/2017 – др. закон) - приложити копију лиценце;
3. да понуђач није био ангажован на ревизији финансијских извештаја за АД ФАБРИКА РЕЗНОГ АЛАТА-У СТЕЧАЈУ, ЧАЧАК, односно да није повезано лице са предузећем које је ангажовано на ревизији финансијских извештаја за АД ФАБРИКА РЕЗНОГ АЛАТА-У СТЕЧАЈУ, ЧАЧАК, ради избегавања сукоба интереса процене и ревизије.

Понуде за вршење процене предати најкасније до 27.07.2022. године до 15.00 часова на адресу повереника стечајног управника: Предрага Рафаиловића из Крагујевца, ул. Милована Гушића бр. 38, и то у затвореним ковертама, са обавезном назнаком „Понуда за вршење процене вредности имовине стечајног дужника АД ФАБРИКА РЕЗНОГ АЛАТА-У СТЕЧАЈУ, ЧАЧАК“.

Понуда мора да буде јасна, недвосмислена, читко исписана и оверена печатом и потписом овлашћеног лица. Понуде са варијантама нису дозвољене. Све понуде се достављају на српском језику.

Стечајни управник сачињава листу достављених понуда и доставља је Одбору поверилаца у року од 8 (осам) дана од истека рока за предају понуда. Одбор поверилаца у року од 8 (осам) дана од дана достављања листе понуда врши избор најбољег понуђача искључиво са листе достављених понуда и не може позивати друге понуђаче, узимајући осим финансијске понуде у обзир и стручност, референце и друге елементе понуде који су од значаја за вршење конретне процене.

У случају да Одбор поверилаца не донесе одлуку у року од осам дана од дана достављања листе понуда, избор понуђача врши стечајни управник такође искључиво са листе достављених понуда.

Исплата уговорене цене за обављене услуге која ће бити прецизирана уговором, извршиће се по добијању сагласности стечајног судије у складу са динамиком прилива средстава у стечајну масу, а најкасније након продаје имовине стечајног дужника, односно стечајног дужника као правног лица.

Понуде које не испуњавају ове услове биће одбачене као неприхватљиве.